Problemet Hauger må løse: – Jeg gidder ikke å gå rundt grøten
Dennis Hauger (20) innrømmer at han er usikker foran torsdagens kvalifisering i Formel 2-åpningen. I et digitalt møte med norske journalister onsdag blir Hauger spurt om kvalik-farten - som var det største problemet i 2023 da han ble nummer åtte i mesterskapet: – Jeg gidder ikke gå rundt grøten på det. Det er ting vi må jobbe med, men løpsfarten virker sterk. – Hvis vi kan være topp 6–8 på kvalifiseringen her i Bahrain, er det greit. Vi vet at det er ting vi må jobbe med, medgir Hauger. Syv ulike førere vant kvalifiseringene i Formel 2 i 2023 - Hauger var ikke blant dem. I flere kvaliker var han ikke topp 10. I selve løpene var Hauger derimot blant de aller beste. – Vi har ting å finne ut om kvalifiseringen. Og vi vet heller ikke hvor de andre teamene ligger. Bookmarkerne holder Oliver Bearman, Andrea Antonelli og Viktor Martins som de største favorittene til å ta Formel 2-mesterskapet i 2024. Hauger kommer ikke langt etter disse. – Er det riktig å si at du håpet på større forskjell fra 2023-bilen til 2024-bilen? – Det er en helt annen oppstilling på bilen. Kjøremessig blir det noen endringer, men forskjellen er ikke så stor for kvalifiseringen. Det handler mer om dekkslitasjen i selve løpene. Mot slutten av 2023 ble det kjent at Dennis Hauger ikke lenger skal være en del av Red Bulls akademi. Han kom inn i Red Bull-systemet allerede som 14-åring. – Jeg har god oppfølging i MP Motorsport, så jeg føler jeg får gjort det jeg trenger, sier Hauger på spørsmål om han savner noe av Red Bulls støtteapparat. Samtidig blir han nå uavhengig av et spesielt Formel 1-team – og kan være åpen for tilbud fra alle. Det gir nye muligheter. Det skal kjøres 28 løp i 2024 - fordelt over 14 helger. Avslutningen skjer ikke før den 8. desember i Abu Dhabi. I Formel 2 er det helt spesielle regler: De ti beste i kvalifiseringen snus på hodet i sprintløpet slik at nummer 10 i kvaliken har beste startspor. I hovedløpet starter de ut fra kvalifiseringstidene. Dette gjør at det er helt avgjørende å bli blant de ti beste på kvalifiseringen – men ikke helt avgjørende å være blant de aller beste. PS: Tidspunkter på Viaplay i helgen:  Torsdag kl. 14.50 kvalifisering, fredag kl. 15.15 sprintløp, lørdag kl. 11.30 hovedløp.  Vil du lese mer om førerne, lagene, banene og duellene i 2024-sesongen? VGs store Formel 1-magasin kan kjøpes i vår nettbutikk (fri frakt!)
Dennis Hauger (20) innrømmer at han er usikker foran torsdagens kvalifisering i Formel 2-starten. Hauger hadde trøbbel i flere kvaliker i 2023-sesongen, og sier at han sikter på å være blant de 6–8 beste i kvalifiseringen i Bahrain. Hauger vant ingen kvalifiseringer i 2023. Hauger mener forskjellen på bilene mellom 2023 og 2024 ikke er stor for kvalifiseringen, men merkbart på dekkslitasjen i løpene. Hauger forlot Red Bulls akademi i 2023 og får nå oppfølging fra MP Motorsport, noe som gir ham nye muligheter og uavhengighet.